khistorydata/jeongjo-sjw-relations huggingface dataset:
정조 5년 · 목
具翼善冠袞龍袍。自內詣仁政殿陞座訖。考官行禮訖。予曰。方詣摛文院。漢學講卿等替行考講。出榜後。入侍于摛文院。弘淳等曰。敢聞命矣。乘輿出仁政門。詣摛文院。○敎曰。臨閣時。經筵及玉堂官。待閣臣行禮。升堂聽講。臨館時。閣臣亦爲隨館官。升堂聽講事。預爲知悉。○諸閣臣行禮訖。領籖進案册。承旨傳捧跪進。檢書官以近思錄授閣臣。講義訖。予曰。日已暮矣。將臨玉署。大臣外經筵諸臣。退待本署。予將宣醞。予曰。玉署所講册子。館官取就議領事。以草記稟定。因命宣醞。酒一行。予曰。姑爲撤講也。遂乘輿詣弘文館。具法服陞座。本館啓請以心經進講。予曰。經筵諸臣上殿。領事以下就講位。予曰。閣臣中原任退去。時任聽講。講義訖。予曰。咫尺殿座之前。門外侍衛宣傳官。或解佩刀。或坐班次。寧有如許事體乎。極爲無嚴。知名以入。爲先拿處。兵判旣在侍衛。則何不申飭耶。雖不施警責之典。此後嚴飭。俾無如此之事也。予曰。日已迫臐。撤講也。遂乘輿還內。
정조 5년 · 강
以金夏材爲副提學。朴天衡爲應敎。
정조 5년 · 목
敎曰。玉堂不可不備員。副提學應敎前望單子入之。待下批牌招察任。又敎曰。新除玉堂罷散人敍用。
정조 5년 · 강
諸閣臣施賞有差。
정조 5년 · 목
敎曰。建閣幾年。閣自閣官自官。規模未立。節目未成。賴諸閣勤孜之力。近幸儀度煥然。科條燦如。尋常蕫務。尙加示嘉之典。矧兹原初設始之勞乎。不可無勩功奬效之擧。向於傳敎。因井田自一邑之喩。有所飭勉。而諸閣臣。皆能體認予至意。或夙夜赴公。或裁酌折衷。黼黻予賁飾之化。此雖一院之事。以此誠意。措諸朝事。何事不做。足可三隅反。不勝激感。又若今日之會。一堂昭融。可爲美事。尤合有表識之政。奎章閣一提學金鍾秀。莫曰在外。與聞首尾。撰進文字。書進扁額。二提學兪彥鎬。一箚之效。可敵百事。一直提學鄭民始。經制營規。綱擧目張。二直提學沈念祖。動引故常。坐得宏署。直閣徐鼎修。甚言也訥。言多收效。待敎鄭東浚。勞則著而勤亦最。竝內下筒介一部親授。參論預謨。又登是日之筵原任直提學徐浩修。別箭竹一百介親授。原任直閣鄭志儉金宇鎭。原任待敎徐龍輔。竝別箭竹五十介親授。惟弓帒惟篙䇢。非文士之物。弓有張弛之義。矢寓勁直之戒。今兹之賜。不在物在意。節文不歸文具。閣臣皆作直臣。是予日夕所顒企也。竝可領會。
정조 5년 · 강
命明日。領議政勿爲入來。
정조 5년 · 목
敎曰。連日造朝。明日則勿爲入來事。遣史官傳諭于領議政。
정조 5년 · 강
詣 皇壇行望拜禮。
정조 5년 · 목
具翼善冠袞龍袍。由協陽門。詣春塘臺望拜禮所。入幕次。改具黑圓衫袍。詣版位行禮後。還詣幕次。具翼善冠袞龍袍。詣舊摛文院殿座後。予曰。本閣移設於摠府。則舊摛文院。將有廢棄之慮。守直則雖不爲之。旣有書册。緊緊封銷。點火等節。依例爲之事分付。仍乘輿。由建陽門還內。
정조 5년 · 목
予曰。本閣事務。旣無時任原任之區別。承旨勿以原任自處。凡於閣務。留意修擧。志儉曰。當依聖敎擧行矣。予曰。數日則本閣酬應甚多。故留院公事。未及判下。誠可悶矣。仍命留院公事。盡爲入之。
정조 5년 · 강
命漢學殿講不通人。禁推分揀。
정조 5년 · 목
因漢學殿講不通人禁推傳旨。敎以。今番分揀。
정조 5년 · 강
命李彥五。以右職調用。
정조 5년 · 목
敎曰。漢學間三次居首承文院校檢李彥五。依例以右職調用。捧傳旨。
정조 5년 · 강
命檢書官陞六人。卽爲調用。
정조 5년 · 목
敎曰。檢書官陞六人。隨窠。卽爲調用事分付。
정조 5년 · 강
命摛文院弘文館吏隸。米布題給。
정조 5년 · 강
御誠正閣。行次對。
정조 5년 · 목
予曰。今日朝廷之事。委靡頹惰。便成風習。難以毛擧。而以目下事言之。都憲旣無情勢。連事違牌。終不人來。如有一分紀綱。何敢如是乎。良可慨然。領議政徐命善曰。此莫非如臣無似。忝居具瞻之地。不善蕫飭之致。臣之罪也。予曰。卿之以此引咎。得無太過之嫌乎。近來所謂臺閣之讜言直諫。而已尙矣無論。尋常官師相規。亦未聞之。而至於謄傳故紙。或皆規避。諫臣卽耳目之任。而執法之官也。若此。其他何論。目今國事。可謂末如之何矣。命善曰。聖敎至此。萬萬惶愧。予曰。予之今日下敎。不在於卿。則卿何過引乎。命善曰。今日次對。別無回啓之狀啓。且無稟定條件。而以向日牟還書分事。有所更達之事矣。予曰。如有可稟之事。陳達也。
정조 5년 · 강
命牟還盡分。指一覆奏。
정조 5년 · 목
領議政徐命善啓言。頃以牟還盡分事。有所覆奏矣。退聞物情。則或以爲。如是定式之後。雖値難捧之歲。守令拘於盡分之令。不無勒授之慮。而畢竟庫儲無餘。田種難辦云。此則不可無闊挾之道。或當如此之時。道臣商量事勢。狀請減分之意。請一體知悉。予曰。向者立異諸堂。各陳所見也。戶曹判書鄭尙淳曰。諸道牟還之多少。各自不同。而若以臣所曾經處言之。俱是春秋種子。一時一次分給而已。若待被災。慮有難捧之弊。欲爲減分。則似是行不得之事。工曹判書李命植曰。牟麥雖甚茂盛。一夜之間。或有全棄之時。若其被災然後。狀請減分。則恐有緩不及之慮。而爲守令者。擅自加分。自是守令之蔑法。向者寧失之聖敎。實仰大哉之言。終莫如減分之爲便矣。副司直李柱國曰。牟麥以軍餉言之。似不緊重。而至於種子。則亦甚關緊。故向以盡分之意。有所仰達矣。訓鍊都正李敬懋曰。牟還定式盡分。而如値麥凶。則量宜減分。隨時狀請似好矣。副司直徐有寧曰。牟麥易致腐敗。盡分便好。而失稔之時。似有種子難辦之慮。故向以三四分之一留置仰達矣。吏曹判書李衍祥曰。小臣別無立異之言。而使之闊狹。殊非立法之意。今果盡分全耗會錄。則牟還所多之邑。轉益增加。此亦可悶矣。命善曰。臣意則劃一之法。或慮有窒礙處。以隨時闊狹之意。有所陳達矣。今諸臣之議。參差如此。臣之所見。亦安保其必是乎。請更加商量處之。敎以。卿之盡分之請。出於矯弊救瘼之意。若此則留穀加分之弊。空穀虛受之弊。可以永除。而工判所奏語。亦有意見。卿之請令各該道臣。視麥事豐歉。狀請濶狹云者。亦出審愼周便之意。而又有諸堂異同之見。事貴周詳。第以卿及諸堂前後奏對。錄出一通。行會各道。使之各與守宰。商度便否。論理狀聞。以爲指一覆奏之地。
정조 5년 · 강
命竊發之患。各別申飭。
정조 5년 · 목
領議政徐命善啓言。近聞閭閻之間。多有竊發之患云。雖曰窮春。旣是豐年。則百姓豈至艱食而然乎。此必無賴閑遊之輩。乘夜往來之致。臣頃以嚴禁之意。面飭兩捕將。而側聽屢日。未聞有一二見捉之事。如果着意施行。豈容若是寂寥。左右捕將竝推考。更加各加各別申飭。請俾無爲害民間之慮。從之。
정조 5년 · 강
命侍從堂下坐罷人收敍。
정조 5년 · 목
領議政徐命善啓言。聞銓堂之言。夏 享大祭時。許多執事。不無苟艱之慮云。侍從堂下違牌坐罷人。合有收敍之道。故敢達矣。從之。
정조 5년 · 강
命御來馬貿來年限。依前擧行。
정조 5년 · 목
領議政徐命善啓言。臣以司僕事。有所仰達矣。可合御乘馬。自京難得。前以北道取種馬價。移貿以來之意。莚稟蒙允。行之數年。不無實效。而本道以當初取種馬請貿時。限以五六年之故。今年則不爲給價云。太僕馬政。所關不輕。苟有實效。不必限年。姑爲依前擧行之意。請分付。從之。
정조 5년 · 강
命立㕓銀貨稟處草記置之。
정조 5년 · 목
戶曹判書鄭尙淳啓言。歲初貢市詢瘼時。立㕓市民失利。殊甚可矜。令該曹該署稟處事。草記蒙允矣。近來銀貨。公私俱乏。誠爲悶慮。而他無可救之道。請今姑置之。予詢大臣。領議政徐命善曰。銀路近甚艱乏。故貿縀之漸少。實由於此。市民失利。雖或可矜。該曹該署亦豈有救弊之道乎。戶判置之請。不得不如此矣。從之。
정조 5년 · 강
大司諫尹坊避嫌乞遞。賜批。
정조 5년 · 목
避嫌略曰。臣於耳目之任。豈有堪承之望。而嚴畏義分。有除輒膺。亦已數朔矣。未能出一言論一事。居常愧恧。今以臺閣之不言已久。中朝發歎。此莫非如此罷劣者。忝居言地。莫能仰副我聖上求助之盛意。不職之罪。何敢一刻仍冒於臺次乎。請命遞斥臣職。批以。勿辭亦勿退待。
정조 5년 · 강
召見直提學鄭民始。江華留守徐浩修。全羅監司朴祐源于誠正䦒。
정조 5년 · 목
予曰。今日內閣事。極爲慨然。昨日丁寧下敎於待敎矣。今日擧行如此。設置未幾。凡事違越。閣例如是無難。此豈創設之本意乎。民始等曰。聖敎至此。不勝惶恐。而今日入來後。欲行考功坐起。故未及周旋。致煩聖念。罪合萬死。予曰。此後則各別愓念擧行也。浩修曰。外奎章閣曝曬之行。臣之到營後。當下來。而二直提學沈念祖之病。不可以時日內運動。今月內似難擧行。差待來月爲之便宜矣。予曰。然則以四月下送似好。而卿則何間當發耶。浩修曰。明日下去。 長寧殿奉審後。卽爲上來。予曰。內軍器如干所儲。藏置於時敏堂。昨年回祿之時。盡爲燒燼。故今方更爲經紀。欲下送江都。而一朝一夕。勢難造辨。卿下去後。外武庫所在軍器。一一點閱。如有年久不用者。或修或改。俾無拋置之弊也。浩修曰。本府城役。間一年限三百步繼築。乃是定式。今年卽當次也。中軍許任。聞方經紀說施。而旣報箇滿。行將出代。如此巨役。付之生手。實有齟齬之慮。從前因事請仍。亦多可據。中軍許任。限畢役請仍任。從之。予謂祐源曰。何間當辭朝耶。祐源曰。邦慶後欲下去矣。予曰。邦慶遲速。姑未可期。除拜已久。不可久滯。從近下往好矣。
정조 5년 · 강
命檢書官。令該曹單付啓下。
정조 5년 · 목
直提學鄭民始啓言。檢書官移屬內閣。旣有官名。則宜爲啓下。令該曹請單付啓下。從之。
정조 5년 · 강
命惠郞徐簡修仍任。
정조 5년 · 목
惠堂鄭民始啓言。本廳郞廳徐簡修。日前移拜古阜郡守矣。本廳有倉舍修改之役。方張經紀。而不可付之生手。自前如此之時。多有請仍之例。古阜郡守徐簡修請仍任。從之。
정조 5년 · 강
命閣吏。司戶軒三字書賜。
정조 5년 · 목
敎曰。內閣爲任至密。改院亦然。諸凡擧行之節。須維相互制之道。可無流弊。且以事體言之。內閣政院輕重無異。雖於吏胥。不可無劃一定式。此後院吏。每房一人。擇其身手文翰門地。依營吏之兼備局故事。稱以兼吏。命令之下。事係本閣者。無大無小。擔當應對。不必別出科布。但於本閣賞典擧案。一體書入。以爲弊勵之道。此在院吏。爲不費之役。而亦可謂渠輩淸選。夫閣與本院。準此定式施行。如是定制之後。本閣吏。非因傳敎事及堂郞分付。毋得任意出入閣外。此非爲渠輩除雜議而已。內閣無異差備。閣屬決不可任其行止之意。竝以此意。堂郞布諭閣吏。司戶軒三字書賜之後。渠輩之廳。雖上司吏胥。毋得出入。
정조 5년 · 강
命院吏中。擇定兼吏。
정조 5년 · 목
直提學鄭民始啓言。內閣與政院。旣爲相關。則不可無政院待令。而本閣員役。亦甚數小少。且定政院待令。事面亦涉如何。政院書吏中。擇其了了者。定爲兼吏。政院之凡係內閣事。互相書通事。請定式。敎以。然則事甚便好。
정조 5년 · 강
飭閣吏慢忽之弊。
정조 5년 · 목
敎曰。閣吏事。如是定式之後。兼吏如有推諉慢忽之弊。閣視院不無賓主之別。該房承旨。難免不能檢飭之責。以此載之各房故事。愓念擧行。
정조 5년 · 강
命閣臣院僚。互推定式。
정조 5년 · 목
敎曰。此事未遑。尙無定式。互推之式。載在法典。院當請推閣臣。則閣亦當請推院僚。況本閣事體。無異三司。此後疏箚外。雖於草記。承旨請推事定式。
정조 5년 · 강
命院吏本閣直囚。
정조 5년 · 목
敎曰。掖隸用霜臺故事。先囚後啓事定式。則況於院吏。不用備局政府例乎。又況本閣與大臣互關。則尤合用此例。兼吏無可論。雖於凡院吏。本閣直囚。以存本閣事例。
정조 5년 · 강
奎章閣。以 奉謨堂奉審日推擇啓。
정조 5년 · 목
本閣啓言。 奉謨堂奉審。間一年春季朔。本閣堂郞與戶曹堂郞奉審修改事。纔已定式矣。奉審日子。令日官推擇。則今月十七日二十日爲吉。何日擧行乎。敎以。二十日擧行。
정조 5년 · 강
命時囚李天穆。依本律照勘。
정조 5년 · 목
義禁府啓言。時囚罪人李天穆。以草記議處事命下矣。觀其所供。則事勢似然。而旣無營門許題。新監司到任後。稱以麥秋不報。事極無嚴。然原其本情。出於爲民。雖與擅分有異。加分旣露之後。不可襲謬低仰。以啓前頭無窮之弊。請依本律照勘。允之。
정조 5년 · 목
義禁府啓言。申大謙更招。終不直陳。曾經閫帥。勿爲請刑。請上裁。敎以。草記議處。
정조 5년 · 강
照律時囚申大謙等。
정조 5년 · 목
義禁府啓言。時囚罪人申大謙李得濟。以草記議處事命下矣。城餉事體。何等至重。則糶糴之政。雖諉之於虞候。各穀反弄之數。至於一千七百餘石之多。而身爲主將。全不致察。一例抛棄之狀。萬萬可駭。請以此照律。允之。又啓言。時囚尹心緯金謹行李得源等。以草記議處事命下矣。尹心緯牟還加分。雖曰流來謬規。法外犯留。罪在難免。金謹行不能束吏。騷擾民間。橫侵漁戶。而至於春牟之加分。軍餉之矇不覺察。具極可駭。李得源濫杖一款。雖以實無指的發明。至於虛留穀未捧反作事。旣査發之後。不能捧。又未免因循反作之科。實難容貸。請幷以此照律。允之。
정조 5년 · 강
命赴衙時任諸堂郞。一幷重推。
정조 5년 · 목
敎曰。今日在京行公赴衙時任諸堂郞。一幷爲先從重推考。
정조 5년 · 강
命幸院講會。卽令畵出。
정조 5년 · 목
敎曰。凡有可以表識之蹟。作圖又作屛。姓各題其中。事實記其尾。是謂之褉屛。褉屛之作久矣。日昨幸院講會。卽千一晟際。況是設院後。初有之事。不可無圖。又不可無文。依褉屛故事。卽令畵工。畵出閣會。仍令前大提學徐命膺撰跋參筵閣臣。各賦近古體中詩一首以進之。屛後列書升堂諸臣姓名。
정조 5년 · 강
命時囚兪任柱捧供。
정조 5년 · 목
因義禁府實錄郞廳兪任柱拿囚啓。敎以。捧供以聞。如有時囚。一體捧供。
정조 5년 · 강
御誠正閣。行晝講。特進官黃景源。同經筵鄭曷聖。承旨金宇鎭。玉堂李時秀權以綱。假注書李集斗。記事官徐龍輔金載瓚。宗臣鶴林君★(火+育) 。武臣李★(火+奕) 。
정조 5년 · 목
講孟子。○予曰。講製欲行。卿等之意何如。此出於扶植文風羽儀王庭之意。非爲我私。四百年公物不可廢之故也。予之苦心。必欲作成而後已耳。景源等曰。下敎誠好矣。昔在 宣廟朝。欲開經筵。則選玉堂。預習進講册子。過三四月後開講矣。
정조 5년 · 강
召見承旨徐有防趙時偉于誠正閣。
정조 5년 · 목
予曰。昨日正書朝報。多有落漏處。此政院之全不致察也。左副則向以院中凡事修擧之意。下敎不啻丁寧。事當終始如一。而近觀其擧行。則不無有始無終之患。爲承宣慨然也。時偉曰。昨日事。未及照檢之致。惶懍之極。不知所達。予曰。此後各房攷事中。可作日後相考倣照者。則自聽政以後。至于今一一膽出。作一册子。俾無疏漏之弊宜矣。時偉曰。謹當奉行。而傳敎中非可考者。盡爲載錄。則似有浩閒之慮。甚中擇其可考者。請刪折抄錄。予曰。刪折好矣。時偉曰。堂后日記。尙多未修者。故草記軸中。多有可考。而不得相考。誠爲可悶矣。予曰。內入正書朝報當下之。考見。而藝文館春坊朝報。無異史草。故修史後更爲還置於翰苑。考見亦好矣。記事官鄭東後曰。近來則翰林修史後不爲還入矣。予曰。還入卽古規。而近來之不爲還入。亦可謂廢却古規之一端。此後修史後。卽爲還入之意。更爲定式宜矣。而草記批答及秋曹禁府判付及備忘下者。此後亦皆載之於日記。而承宣出擧條宜矣。有防曰。臣等適因言端敢達矣。本院日記。毋論緊漫。必皆書之者。蓋所以重事體詳記注之意。而至於秋曹金吾及其他各該司判付。獨闕而不錄者。終涉如何。臣等淺見。此後政院日記。一幷添書。恐合事宜矣。予曰。已修日記。一幷添書也。予曰。古阜郡守之代。今日政何不出之耶。有防曰。擧條姑未下之。故未得出之矣。予曰。古阜近作南行窠。後果能蘇革。而弊瘼若如前。則永棄可慮矣。
정조 5년 · 강
命古阜郡守。今日政擇差。
정조 5년 · 목
敎曰。古阜卽一弊邑。近作蔭窠。欲爲責效。今番則除尋常。今日政擇差。
정조 5년 · 강
召見承旨金守鎭。待敎徐龍輔于誠正閣。
정조 5년 · 목
予曰。俄者取見內閣日記。則多有違例處。似是待敎之所修也。向者以凡例事。下敎於二直[提:I-POSITION]學矣。或未及聞知而然耶。龍輔曰。未及聞矣。予曰。自今爲始。甭往本閣。更爲釐整也。予曰。見本閣文書。則有堂郞之稱。本閣與弘文館相倣。則如提學玉堂之例。而至於堂郞之稱。似未合意。宇鎭曰。右下位隆殺之節。不可不有之。而至於曰堂曰郞之說。終不穩當矣。予曰然矣。予曰。政院各房攷事。其果分類抄出耶。守鎭曰。各房今方抄出矣。予曰。工房攷事。多少何如耶。宇鎭曰。所掌各司甚小少故。所抄者不多矣。予曰。盡爲抄錄後正書。不可以吏手謄出。何以則爲好耶。宇鎭曰。此則姑未議定矣。
정조 5년 · 강
命本閣堂郞。視玉署例稱呼。
정조 5년 · 목
敎曰。仍此思之。本閣文書。有堂郞之稱。禮數之尊右位抑新進。所以眎隆殺。而至於曰堂曰郞。終涉無謂。此後視玉署大提學副提學之於玉堂之例。稱呼之事分付。
정조 5년 · 강
命本閣請罪啓辭。倣用院例。
정조 5년 · 목
敎曰。凡請推。政院。則請承傳色啓辭。不敢以司謁入稟。兩司則傳啓。而至於玉堂。有草記之規。而不過請牌也。館中事也。推考則元無以草記爲之之例。登筵則傳啓。入番則陳箚。在家則上疏。本閣何異於是。此後本閣。凡有請罪之事。必以啓辭。請來承旨。請承傳色傳啓辭。此倣用院例。而閣臣之登筵者。以擧條爲之。如待敎之下番翰林入侍。以本閣事請罪。則承旨勿拘事。一體定式。
정조 5년 · 강
以金夏村爲吏曹參判。
정조 5년 · 목
敎曰。祿政在明。吏曹參判前望單子入之。
정조 5년 · 목
以金思儼爲古阜郡守。
정조 5년 · 강
命檢書官。闕內擧動進參。論理稟處。
정조 5년 · 목
敎曰。檢書官旣已出六於實職。則差祭安徐。凡公會勿參。而城內外擧動時。旣屬內閣班次。不可無一定之式。闕內擧動時。不當進參矣。自內閣論理稟處。
정조 5년 · 목
敎曰。傳敎及批旨等文字謄入之例。昉於 先朝特敎定式。而中間廢閣矣。又因重臣黃景源爲都承旨。時筵中違。白伊後分申前後書入啓下矣。旋又廢閣。向予聽政時。宰臣徐浩修爲承旨也。又引故事。更定書入之例。至于今遵用。而此則坐直下位。專當照管。況王言體重。一字一句。無敢疏漏。而今日謄啓之本。果成說乎。近來承旨。凡於院事。不惟無意修擧。昔稱勤勵者。今反怠忽。始欲勤謹飭者。旋效頹惰。日忘其所已知。月忘其所已能。歲計其成效。則彼勤者謹者。怠者惰者。皆將打成一片。而無有優劣於其間。喉院如此。他司奚言。目下事莫曰簿書間小事。足係三隅反處。未知承宣之聽我藐藐。視我夢夢。前後諄復之諭。無異如風過耳者。抑有別般秉執而然乎。古人之善與人交者。尙加久而敬之之工。諸承宣則反是。少或鍊達。則便乖小心焉。欠敬於公務之承宣。置亦何益。因此思之。六房故事。成出成命。已今五六載。而斷簡殘編。去頭折尾。無稽古之望。各房儀度。整飭飭敎。凡爲千萬言。而電光石火。間斷消息。無一定之規。非不欲隨事示警。不屑之敎誨。實欲不爲也。惜乎去夜坐直人。爲咎爲大焉。若推若遞。徒涉無實。姑從久任責成之意。兼寓三令五申之戒。但道其所以然如此。爾等更欲淬勵乎。各房故事。不待日記之修正。但取傳敎及批旨判付。自今日各房承旨親執成出。畢役後。以故事册修正之意微稟。則當取覽。册子未成前。承旨非親病或緊故。則無得申退。所謂式暇病狀等名色。切勿登聞。
정조 5년 · 강
命閣臣入侍筵話。史官謄傳本閣。
정조 5년 · 목
敎曰。凡閣臣入侍筵話之可以後考者。入侍史官。勿論緊漫。事係閣事者。當日內謄出一通。緊封書臣謹封。付兼吏傳于閣臣。本閣日記修正時。坼見謄書。如有疏㴜處。入侍閣臣。隨所記添書以錄。史官如不仔細錄送。本閣請推。以此著爲式令
정조 5년 · 강
奉謨堂奎章閣奉審。命每月望前後。各一次定式擧行。
정조 5년 · 목
本閣啓言。奉謨堂奎章閣奉審。每月望前望後各一次。堂郞各一員。以時服進詣。而勿爲開門行禮。只於室外奉審事。請定式擧行。允之。
정조 5년 · 강
命本閣啓辭時。承旨上廳。指一稟處。啓辭定式。依政院例爲之。
정조 5년 · 목
奎章閣啓言。承旨當上廳擧行當否。論理草記事命下矣。非先生毋得升堂。指私自往來之時也。至於公事出入。則與私往來有異。且承傳色上廳。則接待承傳色之承旨。勢不可不上廳矣。啓辭時請來承旨。則許以上廳。似合事宜。第念請來承傳色承旨之啓辭。事體自別。閣臣下位。不可獨自爲之。必具堂郞各一員擧行。而依政院例。與承旨相對行禮後。始傳啓辭之意。請定式。敎以。此亦甚好。然本閣未備員之時必多。備堂郞啓辭。則或有掣肘者。臺諫亦獨啓。而城上所主之。則堂郞或齊進。或以一員。或以各一員。員數不必爲拘爲好。此則更爲消詳論理草記。處所則承旨上廳。無所不可。而或於賓廳或他有名公廨。來請承旨承傳色傳啓事。未知如何。此似不若朷議矣。亦爲指一稟處。又啓言。本閣草記批旨。更爲消詳論理草記事命下矣。聖敎中備員啓辭。則或有掣肘者。果不無此慮。提學以下。直閣以下。備員時。則各一員進參。不備員時。則其中一員進參爲宜。至於處所。則政院臺諫藥房之啓辭。皆於本所爲之。則本閣之獨行於他處者。規例或涉斑駁。體貌亦似不尊。處所請以本院爲定。允之。敎以。拿處之請。則請承傳色或司卷之間。參酌他例定式。如令攸司科治之請。以司卷啓辭。依政院例爲之。
정조 5년 · 강
命奎章閣堂上進不進單子。呈于政院。
정조 5년 · 목
本閣啓言。直閣待敎之續續入院。提學直提學之入來相議。草記以聞事命下矣。十日內。直閣待敎仕進未滿三日者。請推事受敎矣。提學直提學不可晏然偃處。實故實病外。仕進未滿三日者。請自政院察推。允之。敎以。堂上進不進單子。呈于政院然後。承旨可以推。察此後考功啓目。代直啓目。依貶目例。直傳司卷。而進不進單子。亦依坐不坐例。當呈日申後。呈于政院。亦令政院院愓念察推。載之該房故事。
정조 5년 · 강
召見江原監司金憙于誠正閣。
정조 5년 · 목
辭陛也。○予曰。東藩得人矣。予無東顧之憂矣。憙曰。才短識篾。初當藩任。恐難副委畀之聖意矣。予曰。何日離發耶。憙曰。今日辭朝。受符出城。因尋前路。予曰。卿之講說。構納而去耶。予欲爲賁飭盛事。不可草草修入。卿之所奏文義。無一遺漏。敷演備述。雖留今日。構成一統。傳給史官而去也。憙曰。當如聖敎矣。
정조 5년 · 목
予謂記事官金載瓚曰。頃日內閣講筵日記持入乎。載瓚曰。持入矣。載瓚曰。此是草册中暗草。文理不能接續。筆亦荒雜。難以取見。予曰。雖然。自上發問處略奏也。載瓚奏數章。予曰。其日文義之上下酬酢。不啻千言萬語。而能如是纖悉。文亦善作。良可嘉也。宇鎭曰。果如聖敎矣。記注之才難矣哉。予曰。非但此日記。向日內閣修箋日日記。亦善出矣。仍命載瓚曰。此日記出去修正也。
정조 5년 · 목
予曰。政院各房故事。今幾抄出。而修整至何境耶。有防曰。方刻期爲之。而一邊抄出。一邊正書。自然多費日子矣。予曰。着實爲之。俾無遲滯也。有防曰。判付之添入日記。旣有成命。本院今方收聚擧行。而但前後注書。有故者居半。極涉難便。或可分排於時任注書。使之添錄。而年條旣多。書役浩大。非一二注書所可速畢者。事甚可悶。故敢達矣。予曰。依改修日記例。自政院差出能書文官三四人。承旨主管擧行。而承旨則左副爲之。有防曰。東萊狀啓及倭館答通到院。而書中。有此時難入之端。自政院分付禮曹。依例回咨下送。邦慶後。原狀啓倭館答通入之似好矣。予曰。循例擧行之事。則自下回咨也。予曰。直閣如入直於摛文院。卽爲入侍。直閣徐鼎修進伏。予曰。注書出去。改修日記官。與左副承旨抄出以入。注書承命出。與左副承旨。抄出文臣參上參下四人朴行淳洪光一張顯慶姜彙鈺等以入。
정조 5년 · 목
敎曰。閽禁申飭何如。而摘奸則無不執頉之時。兵曹堂郞守門將。所當嚴勘。而今番特從寬典。更責來效。該房承旨招致該郞守門將。立庭嚴飭後。執頉難免重繩之意。分付退送。
정조 5년 · 강
遞戶曹參判鄭民始。
정조 5년 · 목
奎章閣啓言。本閣日記。閣臣齊會釐正事命下矣。一直提學鄭民始。以本職戶曹參判。呈辭受由。不爲仕進。卽爲牌招。請齊會釐正。敎以。本職許遞。令該曹口傳付軍職。
정조 5년 · 목
敎曰。日記遂日修正事。屢勤飭敎。況於月前。與上注連爲伴直。相與修正之意。有諄複之敎。近來日晷甚長。而院中無一事。所謂擧條也啓辭也傳旨也。此等文書絕罕。而取覽所修日記。只是二日。萬萬駭然。如此不難爲之事。況有暇隙。則若有一分嚴畏之心。焉敢乃爾。若於晦前。今年日記。不爲修納。則當該注書趙興鎭。令該府從重勘處。待畢納後然律。該房知悉。至於李集斗事。意謂諄勤。不料其緩慢至此。成命之下。無一字半晝修整者。比下注書。尤極無狀。渠輩昵侍近密。似此等事。如彼其不從命。疏逖之臣何言。當該注書李集斗。爲先禁推。
정조 5년 · 목
因兵曹協陽門傳漏軍。有頉委折。査實草記。敎以。如向時修擧。雖不可必。合眼任他。胡至是也。決不當每每曲恕。卿等少加小心也。卿等如此之故。如宋銓之不事事。黃仁炫之不了了。亦皆反效頹隳之習。咫尺殿座之地。偃坐不禁喧。尋常傳漏之事。闕點不能察。以至肅肅禁門。脫網之漢不入乎。無標之人不入乎。卿等少知宿衛之嚴。寧容如是。罷削薄勘。猶屬屑越。姑且安徐之意。卿等知悉。
정조 5년 · 강
修撰朴天行疏陳應避之嫌。乞遞春秋兼御。批令下該曹稟處。
정조 5년 · 목
天行。與其弟應敎天衡。有應避之嫌也。
정조 5년 · 목
予曰。上下注書慢忽之習。誠極駭然。廳注書之昨今年日記。全不修整。了當無期。而上注書。近來則旣於廳注書伴直。且無院中書役。故及此有暇之時。因爲修整之意。正月已下敎於李集斗。昨日取見所修日記。則廳注之所修日記。不過數日日記。至於李集斗。亦無一字半畵書給者。前後下敎。不啻諄複。而焉敢如是耶。有防曰。雖緣無暇。似未及修整。稽忽之罪。固所難免矣。予曰。當日入侍日記。當日內修整。毋至積置也。予曰。今日應製。右副之所作。可爲善作。而右承旨以年老之人。所作甚善。誠可嘉也。予曰。各房攷事之抄謄者。幾許爲之耶。有防時偉曰。臣等所掌禮兵房攷事。其中最爲浩繁。勢難一二日內盡考。故昨日所抄謄者。不過十分之二三。而至於工房攷事甚少。數日內似可了當矣。予曰。不必曠日持久。斯速抄出也。有防曰。抄出後。正書者甚多。而不可以吏筆謄出。臣意則抄啓文臣中。年少善書者抄出。使之修整似好矣。予曰。然則出擧條也。
정조 5년 · 목
敎曰。應製居首三中一右副承旨金宇鎭。韻考一卷賜給。之次三中同副承旨鄭志儉。三下一右承旨申應顯。檢閱金載瓚。奉敎徐龍輔。紙一卷賜給。次上待敎鄭東浚。左副承旨趙時偉。筆各一枝賜給。
정조 5년 · 강
命摛文弘文講義。從速修整入啓。
정조 5년 · 목
敎曰。摛文弘文講義。果已發簡。受答通以來乎。今則爲日已久。另加催促。使之從速修整入啓。
정조 5년 · 강
命同知實錄事金夏材。申飭行公。
정조 5년 · 목
敎曰。同知實錄事金夏材。近日連以未肅拜懸註。本職旣無情勢。則莫重史役。未免因此遲滯。史局之不爲請牌申飭。何也。以此意傳于總裁官。使之申飭行公。
정조 5년 · 강
命史局經費。別單書入。
정조 5년 · 목
敎曰。實錄設廳。今已幾年。曾聞耗費甚多。不可勝計云矣。近當印役之時。史局都廳郞廳。果能恤經用之費。體節省之意。凡係用度。十分撙抑乎。以此申飭史局都廳處。設廳以後。史局之凡取用經費各司者。令戶曹別單書入。
정조 5년 · 강
命所修史草畢工與否。草記以聞。
정조 5년 · 목
敎曰。每日印板幾張。雖於進不進單子中書入。而年月日不爲塡入。此後自某年月日。至某日印出幾板書入事。分付史局總裁官。所修史草。果已畢工與否。亦令史局。明日草記以聞。
정조 5년 · 강
掌令任[林:I-PERSON]濟遠陳疏乞遞。仍懲討。賜批。
정조 5년 · 목
疏略曰。臣新從下土。初登筵帝。聖敎嚴截於言官之不言。臣固當自引之不暇。而惶蹙之際。未及周旋。溺職損體。臣罪尤大。特賜遞斥。自引之章。不宜贅他。而憂憤弸中。敢此冒陳焉。噫。國榮罪惡。不可容貸。今日生存。莫非殿下天地大德。而向日臺臣之請。出於御筆之奉還。家舍之毀撤。田結之還收。則此固不易之論也。寶墨旣承奉還。則毀家收結。當在次第事。而崇然之屋。尙在通衢之上。夥然之結。未還地府之案。伏願殿下。克允臺請焉。批以。草草晝葫之語。不若緘結矣。
정조 5년 · 강
命時囚李集斗。附過放送。當日仕進。
정조 5년 · 목
敎曰。照律放送。適長其怠慢之習。時囚罪人李集斗。附過放送。當日仕進。使之晝夜修整。愆期不納。則與趙興鎭更捧傳旨。
정조 5년 · 강
命賀班朝參檢書參班與否。定式草記。
정조 5년 · 목
奎章閣。以動駕時檢書官班次。論理啓稟。敎以。賀班及親臨朝參。此等公會。檢書參班與否。亦爲定式後草記。
정조 5년 · 강
夏享前日。命省牲器。
정조 5년 · 목
敎曰。大臣箚批旣及之。夏享 大祭攝儀事。勢不獲已。然初命躬行。則今雖命攝。不可無伸禮之道。且與躬裸有異。 享前日觀勢。當省牲與器。該房知悉。臨時稟旨。
정조 5년 · 목
以李崇祜爲右尹。
정조 5년 · 강
掌令任[林:I-PERSON]濟遠避嫌乞遞。賜批許之。
정조 5년 · 목
避嫌略曰。臣以遐土賤蹤。獨有區區之危忱。而未竭憂憤之萬一。所失於是益大。何敢仍冒於臺次乎。請命遞斥臣職。批以。依啓。
정조 5년 · 강
領議政徐命善上箚。請夏享 大祭攝儀。賜批。
정조 5년 · 목
箚略曰。夏享 大祭受誓戒。期在明夕矣。第伏念近因風雨之頻作。達宵將事。有乖節宣之方。況此擧國顒企之時。經宿離宮。非但憂慮之不弛。亦有事勢之難便。亟命攝儀焉。批以。誠如卿箚中云云。事勢二字。甚是穩當。强而行之。恐欠誠敬。箚請從施。仍命遣史官傳諭。
정조 5년 · 강
遣承旨詣 明陵。奉審摘奸。局內 陵寢。一體奉審。
정조 5년 · 목
予曰。完伯何時下去云耶。有防曰。姑未知。而向聞完伯之言。則當此臣民顒望之日。遽然下去。不勝缺然。今姑遲留云矣。予曰。邦慶遲速。不可期必。而此時道伯。何可許久留滯乎。從速辭朝事分付。予曰。近日日氣甚和暖。農家消息何如云耶。有防曰。遠外消息。雖未詳知。近聞畿內所聞。則秋牟幾皆發穗。春牟亦皆脴胎。而以日氣之和調。兩麥果有豐登之望。而注秧等事。亦善爲之。早播者已立。苗初鋤役非久始之云矣。予曰。近年以來。連値凶歉。民生甚艱。戶曹收租。亦至不贍。今年之豐熟。予曰祈祝矣。有防曰。以今春日氣見之。姑無別般病稼之災矣。
정조 5년 · 강
命奎章閣草記制度。晝劃一定式。
정조 5년 · 목
本閣啓言。閣吏掄選。商量定式後草記事命下矣。本閣之吏。所任旣係不輕。差定又由啓下。此後閣吏有闕。則先取人地。次觀文筆。諸吏通會薦。掌務官親執選擇。有司堂上定其可否然後。差定啓下之意。請定式施行。允之。敎以。凡公家文字。皆有制度之故。長短廣狹。各自不同。雖以草記一事言之。六曹草記。各有本曹之例。或用二折。或用三折。或用三分一。以是該曹。分守該曹之制。又以各司制度。作竹籤藏置大內。準其違否。此例近皆不知。而惟箕伯知之。向有筵奏之語。況本閣草記。事面自別。弘文館草記竹籤亦在內。此後晝劃一定式後。竹籤一介。依例造入。
정조 5년 · 강
命御製編摩。講定劃一之例。
정조 5년 · 목
奎章閣啓言。御製編輯時。擧行節次及編摩月日。草記稟處事命下矣。編次御製之規。每月兩會之法。旣載在閣誌編書條中。此則別無更爲定式者矣。敎以。誌旣詳矣。不必架疊。而但於近日閣事中。第一當務之最未定規者。莫甚於此一切節。閣誌所載。泛言應行之綱領也。雖於月兩會之時。傳敎批答之移編御製册及各體文字之謄上御製册也。潤色斤正等事。如古之編次人編摩之例。然後可也。然則傳敎批答。或有去頭折尾處。或有刪去吏文體格處。而此皆待入侍稟定乎。請對稟定乎。抑或付籤徵稟乎。又若各體御製。則一字一句。聚精會思。期無疪病。卿等之責也。但用閣誌之文。入直考校而止。一閣臣足矣。安用會同爲哉。 先朝御製編此諸人。未編之前。極力看詳。已編之後。隨意稟改。每稱誠勤之尤著。以前有趙明履李喆輔。後有具允明蔡濟[恭:I-PERSON]爲敎。又以元景夏父子。趙明鼎諸人稱善之。小子承朎。不知其幾遭。卿等若循古人誠意。此等處尤無合理會。不可無仔細講定。成出劃一之例。行之永久。俾無掣礙之端似好矣。
정조 5년 · 강
命賀班朝參檢書官。有實職則進參本班。
정조 5년 · 목
奎章閣啓言。賀班及親臨朝參。此等公會。檢書參班與否。亦爲定式後草記事命下矣。凡於朝賀之時。閣臣旣不得別爲成班。則檢書官亦無隨參之列。有實職則使之進參於本班。無實職者勿爲進參之意。請定式。允之。
정조 5년 · 강
命閣臣赴衙。從有無事。隨時出入。
정조 5년 · 목
奎章閣啓言。赴衙閣臣。或待申時出去。或待午正出去。從所見論理草記事命下矣。本院之事務。與政院有異。閣臣之仕進。比承旨不同。有事之時則竟日始退。無事之時則暫赴卽退。許以隨時出入。請依此擧行。允之。
정조 5년 · 강
命擬薦節次。諸閣臣會議草記。
정조 5년 · 목
奎章閣啓言。直閣待敎薦望。更以定規。一番草記事命下矣。直閣待敎薦望。自本閣啓目啓下後。移文吏曹。待政事出望事。曾已受敎。故卽爲行關吏曹。使之定式擧行。別無更爲定規矣。敎以。俄下備忘。豈或辭不達而未及諦悉本旨耶。所謂更定規云云。非謂薦望之先啓目後移文之事也。本閣閣臣薦望。無異瀛館館錄。則惟其擬似擧似之際。一會閣中。停當勘薦。而用玉署成式。直提學以下爲之可乎。倣翰苑古規。直閣以下主之可乎。兩館之例。皆不必爲援。則提學以下。會閣議薦可乎。閣臣有在外者與聞與否。何以爲定可乎。且於會同擬薦之際。必多節次。誰可執筆。誰可持正乎。如此等處。豈非可講可定之事乎。更人商量。待在京諸閣臣出仕。會議後草記。
정조 5년 · 강
命活字印役。待史局訖役後擧行。
정조 5년 · 목
奎章閣啓言。活字印役。招問外閣吏。從便擧行之道。草記以聞事命下矣。問于外閣。則守欌藏諸員及印出均字等匠。盡赴史局。而猶患不足。勢不可分兩所云。實錄印役。旣係時急。則新造活字之印役。待史局訖役後。可以擧行矣。第印書之役。物力最難。毋論某書。只印一件。而紙地費人。皆取於經用。則亦有行不得之慮。若欲不煩經用。務欲廣布。則自外閣。預爲經紀。先正規例然後。可以無害於公私。有補於嘉惠。此則令本館提調。請商量稟處。允之。
정조 5년 · 강
命原任閣臣進不進單子書人一款置之。
정조 5년 · 목
奎章閣啓言。原任閣臣之入院者進不進單子。別行書人便當與否。論理草記稟處事命下矣。日記座目。卽書其日仕進者也。進不進單子。乃考功之法也。原任之有事入院者。與時任列書仕進於座目。事例則然。而至於考功之法。似不可行之於原任。日記座目。則書其仕進。進不進單子書入一款。請置之。允之。
정조 5년 · 강
命活字印出物力拮据之道。令本館稟處。
정조 5년 · 목
奎章閣啓言。講製所用經書。今欲以活字印出。則預先拮据物力然後。可以擧行。相議論理草記事命下矣。講製時所用經書試册講册。則月初已自戶曹。給經書三件紙地物力於外閣。使之印出北漢板。以爲進排之地。案册則以閣藏件。姑先取用。而至於活字新印。不但諸匠之盡赴史局。無以推移。容入物力。亦甚不些。甚所拮据之道。令本館提調。請商量稟處。敎以。甚是。依此令本館稟旨。
정조 5년 · 강
奎章閣。以檢書官擬薦格式啓。
정조 5년 · 목
本閣啓言。檢書官擬薦之際。格式規模合行之制。草記論理稟處。待判下著爲定式。仍載閣誌事命下矣。此後檢書有闕。則諸檢書官。以可合人。先取門地。次看才藝。各薦二人。則提學以下。齊會本院。先試以文。次試以筆。極擇完薦。單望啓下後。移送吏曹。以爲待政單付之地。請定式。允之。
정조 5년 · 강
命廵更衛將尹珖。部將鄭泰曾。竝拿問。
정조 5년 · 목
兵曹啓言。今夜延陽門傳漏二更一點。以初更二點誤打。每夜逐更申飭。不啻申嚴。而有此誤錯之擧。當該傳漏軍士及該所書員。令攸司從重科治。廵更衛將。部將竝令該府。請拿問勘罪。允之。
정조 5년 · 강
遞戶曹參議朴師訥。
정조 5년 · 목
敎曰。 大享薦俎官。例以戶曹佐貳塡差。而今番以他曹參議陞實。事面極爲苟艱。該參議如有難强之實病。何不提稟變通乎。吏曹堂上推考。戶曹參議朴師訥許遞。今日政。以在京無故人差出。使之淸齋。
정조 5년 · 강
以趙鼎鎭爲承旨。
정조 5년 · 목
敎曰。承旨望苟艱。莫如近日。修撰趙鼎鎭承旨除授。牌招察任。
정조 5년 · 목
以兪岳柱爲掌令。鄭淵淳爲修撰。徐有鄰爲戶曹參判。
정조 5년 · 강
命內閣之與聞邊情及發緘照律。置之。
정조 5년 · 목
奎章閣啓言。日昨筵臣。請以邊情使內閣知之。此言似有理。博考可據典故草記事命下矣。考諸唐宋。旣無使學士與聞邊情之文。參以事勢。亦多有掣碍之端。此一款請置之。允之。又啓言。凡本閣請推諸臣。皆當自本閣發緘乎。相議草記稟處事命下矣。講製文臣。旣屬本閣。而考校試取。又因考試而捧緘。自本閣發緘。未爲不可。而至於朝臣之請推者。本閣體例。雖與三司無異。若其發緘照律。則有不可直自擧行者。此一款請置之。允之。
정조 5년 · 강
陵幸時本閣進排。命依政院例定式。
정조 5년 · 목
奎章閣啓言。 陵幸時外邑廚傳。動駕時京司進排。參酌他例。取考謄錄後。晝一稟處事命下矣。取考度支及畿營謄錄。則政院以下各司。只有假家名色而已。元無他進排物種之列書者。今於本閣進排者。有難一二酌定數爻。凡假家間數及各項進排者。只以依政院例定式擧行之意。請分付戶曹及京畿監營。允之。
정조 5년 · 강
命本閣學士肅拜後題名。遵受敎定式。
정조 5년 · 목
奎章閣啓言。奎章閣學士肅拜本閣後。始許題名於先生案。新除後徵稟。或定曰子入肅。如耆堂之肅拜靈壽閣之似好。此亦指一草記定式事命下矣。肅拜後題名。入肅時徵稟。曾有定式與受敎。而尙無可據文蹟。多有因循未行者。此後則一遵受敎。無得違越之意。請定式施行。允之。
정조 5년 · 강
命朝報謄出時。閣臣與檢書對準。入啓時公服廳坐。
정조 5년 · 목
奎章閣啓言。朝報謄入時。閣臣具公服廳坐。與他閣臣或檢書中。相對査準入啓似好。相議定式草記事命下矣。謄出朝報。幾至一卷之多。行公閣臣。亦有不備之時。每欲具公服廳坐。他閣臣對準。則似不無掣碍難行之慮。直閣待敎中一員。與檢書相對詳準。只於入啓時公服廳坐。似爲便當。而直閣待敎。俱或不備。則將無擧行之人。如此之時。依受敎。原任直閣待敎書入受點。以爲句管擧行之地。請定式施行。允之。
정조 5년 · 강
奎章閣。以備忘記承受定式啓。
정조 5년 · 목
本閣啓言。備忘記承受事。參以意見。論理稟處事命下矣。在家閣臣之入來祗受。在直原任之替受以傳。原任之替受。則有特敎承受。誠爲穩當。以此定式遵行。而若値闕門之未開。又無原任之在直。或有內下備忘之有不可以及時擧行者。則將無承受之人。如此之時。則自政院。行公閣臣稟旨牌招。以爲承受之地。如無時任閣臣。則原任中句管閣務者。牌招擧行之意。請定式。允之。。
정조 5년 · 강
命奎章閣請牌定式。更思稟處。呵導之制。着實肄習。
정조 5년 · 목
本閣啓言。旣有承宣擧條。而今日一直提學所奏亦然。請牌事不可無定式。草記論理稟處事命下矣。承宣擧條中。啓辭則自政院爲之。出牌則自本閣爲之云者。終有所掣碍難便之端。如此之時。則以政院牌牌招之意。請定式。敎以。大體則固好。古有非其招不往之語。召牌之或朱或牙。何異於以旌不以皮冠乎。終涉掣肘。更思合行之例稟處也。又啓言。呵導之制。一堂酌定。著爲文蹟。草記稟處事命下矣。引陪呵導之聲。近日連爲唱習。而三司呵導。自各不同。不可純用一司之聲。故參酌創調。而其折哀從變之間。聲調長短。音韻高低。終未諧穩。閣與館體例旣同。初聲依弘文館而稍緩。近密與喉院無異。中聲依承政院而稍颺。淸切與兩司同等。終聲依府院而稍細。則似合其制。請依此定式。敎以。考據極其該洽。備言聲調長短。音韻高低。聲分初中終。音有緩颺細。則何不言調之單緩噍殺之殊。韻之唇齒子母之等乎。今則已定聲音。更思合用之調韻。着實肄習。待馴熟呵導也。
정조 5년 · 강
命攔人賣酒。從重勘罪。
정조 5년 · 목
兵曹啓言。今日開門時。丹鳳門近仗軍士所告內。無章標一漢。擔兩大酒壺攔入。故執捉以來云云取考號牌。則全好性家奴山金。問其無章標攔入之由。酒壺所去之處。則以爲。曾前燈燭房軍士隨行。今以賣酒次入來云。當此閽禁至嚴之時。無標無屬之漢。肆然攔入。欲賣酒於闕中者。誠萬萬痛惡。不可尋常處之。令攸司請從重勘罪。允之。
정조 5년 · 목
予曰。頃日次對領相以閭巷竊盜盛行事。左右捕將申飭嚴禁矣。未知能各別申飭。而近聞城內竊發之患。少無止息。一向狼藉云。兩捕將如或着念嚴飭。豈有如許橫行之理哉。有防曰。近日兩捕將。另加申飭云矣。予曰。城內盜賊之橫行者。非但兩捕將不能禁戢。槪連歲凶荒。民生極艱。故遊食遊衣之類。無所歸屬。仍爲作賊之事矣。有防曰。作賊之漢。非貧窮濱死之人。好衣好食者。亦皆爲之。以此觀之。非困於饑寒而然也。本心甚無良故也。予曰。判付添書之役。何間可了當乎。有防曰。書役極甚浩多。姑不可一二日內修整矣。予曰。今日見同經筵上疏。則語甚切實。文亦善作。予庸嘉尙矣。予曰。上番出去。兼史入送也。兼春秋文采五進伏。予曰。各房故事幾許抄出耶。有防曰。他房故事之抄出。未知爲幾何。而臣之所掌禮房故事。幾盡抄出。而正書尙遠矣。命采五。各房故事抄出者。詳錄以入。予曰。此非但爲目下可考。將作來後文憲獻矣。予曰。蓋我國文憲獻。自古無傳。雖有溯考事。其勢末由。而至於 孝廟以前。屢經兵亂無一流傳者矣。有防曰。可考文憲獻。每當史庫曝曬之時。則必藏置於史庫者。良以此也。予曰。非但公家文字。士夫家文集。亦爲藏置云。然否。有防曰。曝曬史官中。如有所親者付送矣。
정조 5년 · 강
命四月初一日。輪對爲之。
정조 5년 · 목
因政院取稟。有是命。
정조 5년 · 강
命眞寶縣監朴誠一。英陽縣監宋致淵。削職拿問。
정조 5년 · 목
因慶尙監司李文源狀啓。敎以。眞寶縣倉縠燒燼及執頉。至於二千餘石之多。出火根因。人物傷否。固宜登時陳聞。去年至月事。今始狀聞者。寧有如許綱紀。該縣官之稱疾不卽反閱。已極無嚴。而至於兼任邑倅。旣當空官之時。又於營題之下。推諉邊就。拖至于今。此等邑宰。若不嚴繩。何以懲頹俗戢頑吏。兩邑守令。一幷爲先削職。令該府拿問。捧口招以聞。
정조 5년 · 강
罷慶尙前監司趙時俊職。重推新監司李文源。
정조 5년 · 목
敎曰。計其月日。事在被譴之前。而藉令勘罷之後。大小狀啓。如例爲之。則此何等民邑大事。不卽狀聞者。果何故也。如是而水旱盜賊。安望一二登聞。大關後弊。慶尙前監司趙時俊。爲先罷職。新伯與舊伯有異。原狀啓中。守令不論罪事。狀不明陳。亦不可全然無警。該監司李文源。從重推考。
정조 5년 · 강
命眞寶縣監英陽縣監。口傳擇出。
정조 5년 · 강
命開城中軍李晟。拿問捧招。
정조 5년 · 목
敎曰。觀此松留狀聞。中軍李晟事。奚但駭安。足係師律。以若昏憒。有若辜犯。固宜泥首以聽主將之勘斷。而中軍之投印徑歸。實是前所未有之事。若此。則師律將安所施。如其虐害平民。漁奪市物。勒取軍馬等種種不法。視此猶是小事。況本府號稱雄鎭。緩急所施恃。如許蔑法之類。不以嚴法勘律。無以勵後日。然猶未詳本事。爲先令該府。拿問捧招以聞。
정조 5년 · 강
命江華留守徐浩修。祗受狀委折問啓。
정조 5년 · 목
因江華留守徐浩修狀啓。敎以。匝月之後。始到祗受狀。政院之無一字皀白而捧入。欲效於嶺伯所爲乎。當該承旨推考。委折問啓。
정조 5년 · 강
奉謨堂奎章閣奉審草記。命定式施行。
정조 5년 · 목
奎章閣啓言。 奉謨堂奎章閣奉審時。每於前一日草記。奉審後。有無頉更爲草記似好。講其可否。定式後草記事命下矣。凡於奉審時。臣等旣不可徑自入去。奉審後堂閣之有無頉諸處。有頉處亦不可不稟旨後修改。則前一日與奉審後。兩次草記。實合事宜。以此請定式施行。允之。敎以。甚好。依此爲之。何乃仔細如斯。
정조 5년 · 강
命奎章閣正册刪節。更問于一提學處。
정조 5년 · 목
本閣啓言。修正册子幾許爲之與否。問于一提學處命下矣。卽以有旨。下諭于提學金鍾秀豦。以爲。歷代名臣奏議。則曾所鈔節之本。梳洗幾畢。待皇皇明奏議。自京鈔謄以送。更加刪節。各隨門目。添附成書爲計。而至於國朝奏議。則曾所鈔之本。猶多未備。補缺之道。今當廣加捜訪。收聚遲速。姑未可卜。雖以 先朝奏議一款言之內下四十九卷之鈔刪。工役已自浩汗。且庚午至乙酉疏箚。則自承政院謄送然後。始可刪節附編云矣。敎以。自政院可以謄送爲幾年。更爲仔細問于一提學草記。
정조 5년 · 목
禮曹啓言。卽接掌樂院所報。則仁政殿殿庭軒架。黃鍾一枚。見失之後。自捕廳譏捕。而于今三朔。迄未捉得。其間本院之移文提促者。非止一再。而斯得無期。莫重樂器。許久欠闕。揆以事體。誠極未安。斯速草記造成云矣。殿庭軒懸樂器見失後。尙未推得。不可不新鑄。令該曹卽爲造成事。請分付。敎以。設置捕廳。所欲戢姦捕盜。而近來該廳。無異革罷之司。殿庭樂器之見失。幾至半年。尙不跟捕。寧有如許法綱。決不可歸之未推得。使之新造。兩捕將姑觀前頭嚴勘。而若於不多日內。不卽捉納。則當該出捕捕校。當限死重棍。絕島爲奴。斷不饒貸。以此嚴飭。以日前大臣筵奏聞之。閭巷竊發之患。莫甚於近日云。此亦該廳之罪。此後更以竊發如前。有徹聽之事。是國無法也。令政院牌招該大將。使之聽傳敎。
정조 5년 · 강
命衛將尹珖。部將鄭泰曾。竝付過放送。
정조 5년 · 목
因囚單。敎以。今番則付過放送。
정조 5년 · 강
命捕廳從事官。各別擇差。
정조 5년 · 목
左捕廳啓言。本廳從事官趙光鉉。身病猝重。勢難察任。請改差。敎以。有履歷剛明可堪職事人。各別擇差。凡係戢盜之政。十分愓念。無蹈重辟也。
정조 5년 · 강
右尹鄭昌聖疏辭經筵之銜。仍陳勉。賜批。
정조 5년 · 목
疏略曰。臣之不學無術。不足以仰禆聖學之萬一。何敢以職名之榮耀。聖眷之含容。厭然自揜。强其所不可强。苟且備員於顧問之列哉。亟許鐫改臣經筵之銜。臣於當日。欲有所尾陳。而滿心恧蹙。囁嚅而退。愚哀耿耿。敢以畢暴焉。夫以大知之聖。亞聖之姿。而其所用工。亶在於一問字。則聖學雖躋於高明。群下無槪於睿衿襟。而恐不可以此少懈於探頤之方也。臣謂此後法筵。筵臣得以私相發明。聖上因以詳察臧否。剖柝群言。明詔得失。則豈曰少補云乎哉。伏願聖明。勿以人廢言。批以。近來經筵之臣。寂然無此等說話。卿能語到。極可嘉尙。後筵當如卿言行之。卿其勿辭參筵。
정조 5년 · 강
召見承旨徐有防趙鼎鎭于誠正閣。
정조 5년 · 목
予曰。前嶺伯事。誠訝感矣。失火在於昨冬。而交龜在於歲後。則其間屢易月日。而能終不登聞。稽忽之責。在所難免。以新伯言之。旣已狀聞。則不論該守令之罪。所失亦大矣。有防曰。聞其委折。不無發明之端。而未卽登聞。非但慢忽。旣已登聞。則該守令互相推諉之事。固當一一狀啓。而只言失火之事。不論守令之罪。亦極糢糊矣。予曰。觀此嶺伯狀啓。則大邱債事。誠難處矣。若如李時秀書啓。舊債一倂蕩滌。營中凡百。使之自備用之。則嶺營卽八道中大都會也。營門似不成樣矣。若更爲放債。或有願受者。或有不願受者。其所爲弊。又復如前。則大邱之民。實無支保之道。以此以彼。不可爲盡一之法。而果無好道理。誠可悶也。以金海貿鹽事言。當初屬之金海。年久行之。有弊於金海。故又屬之於營門。而近數萬石鹽。稱以公鹽煮出後。船運積置於沿江之邑。道內私鹽。公鹽未發賣前。一幷禁斷。鹽價聳貴然後。始爲發賣云。然則非但爲弊於金海一邑。一道渾受其害。尤豈不難處乎。有防曰。如其一道受害。寧爲一邑之弊矣。予曰。大邱放債以後。取其殖利。貿用營本官一年柴炭。戶役則減給者。已至五六十年矣。今若爲民弊蕩債。則營本官柴炭。無出處。故似當依古例收捧於民戶。近五六十年不納之戶役。一朝遍捧。民將稱冤。此亦不可不深量處也。有防曰。聖敎至當矣。有公債之民。雖納戶役。猶幸其蕩債。無公債之民。必將稱冤矣。予曰。一年臥債之弊。至於莫之收拾之境。眞所謂差毫謬千矣。予謂鼎鎭曰。承宣之特除。欲爲修擧院中凡事矣。以今日事見之。昏暗特甚。堂后公事。專不照檢。誠極未安。鼎鎭曰。臣昏矇所致。未及詳察。伏承嚴敎。惶恐之極。實無仰達之辭矣。予曰。右承旨近來手熟之後。凡百擧行。漸不如初。尤可慨然。
정조 5년 · 강
御誠正閣。行晝講。特進官黃景源。同經筵李命植。承旨趙鼎鎭。玉堂李謙彬朴天行。假注書李集斗。記事官文采五金載瓚。宗臣雲峯君杫[杺:I-PERSON]。武臣李迪。
정조 5년 · 목
講孟子。○予曰。同經筵上疏。予果嘉納而優批。若如其疏辭。日與儒臣。開筵講討。講官又相與發問論難。雖至如民生疾若。君德闕失。引經據義。兼陳昌言。則與談空應文之草草說話。似有勝益矣。今日講章。別無發難文義。而卿等旣入講筵。與玉堂私相發問。各陳所見。以爲顧問資益之道也。命植曰。同經筵疏語。大體則好矣。而法講事體自別。文義之悉陳。君德之仰勉。宜無不可。而至若交相發問。私自論難。有損於筵體矣。景源曰。經筵之言然矣。法講之規。當章之外。文義不得泛濫爲之者。重筵體而然也。法筵則不可以發難相確。殿下若欲創行。則日開召對。招一二經筵官。與之相爲講論則好矣。予曰。經筵與書筵少異。而予則以書筵本色言之矣。卿等之言。不爲無見。景源曰。臣懸車之限。今已過三四年。而尙不爲引年之請者。筯力尙旺之故也。自昨年以來。精力消亡。實無趍走之望。敢陳難行之狀。粵在 先朝。故奉朝賀徐宗伋。年至之後。適登講筵。仍請休退。而 先大王特爲勉副。臣亦用宗伋前例。敢奏特許所請。予曰。卿以賓客時。至于今日。凡幾年所。予每見卿。常有優憂愛之意。卿何爲而出此告歸之語乎。朝臣之有休致之請。而予不欲輕許者。書不云乎。人惟求舊。朝多老成之人然後。凡有事爲。不無諮諏之蓋。年少氣銳之人。雖曰任事之輕快。猶不如老鍊者之所做去。故向者權導。疏懇此請。而予終不許者此也。今若以年至。皆令許副。則一二老成之臣。次第引年而退。朝著幾至空虛而後已。予之區區所執。良以此也。卿雖以 先朝故事引例。而 先大王許副此請者。可謂淸朝之美事。予豈不欲繼述盛典。以光前烈。而目今朝著。有異曩時。左右無倚毗之臣。宿德耆舊。殆盡無餘。老成之臣。不過有卿等若而人而已。 先大王已行之事。予豈不施之。有所持難者。意蓋存矣。 先大王若臨今日。必不許卿等之請矣。經筵官之意何如。命植曰。以禮經觀之。有年至不許之文。此重臣年雖至矣。筯力足以就職。且今朝著殆空之時。豈可輕許老成之臣也。以 先朝事言之。 先大王晚年扶植名節。有一二臣許退之擧。而有如此之時。有如彼之事。今時不然。此非援例之事。此重臣所請。雖出至情。而此時豈可輕易許施。予曰。雖云卿苦心。而不可輕許矣。予曰。近來則特進官無苟艱之弊否。命植曰。除閣臣外。只有一二人矣。景源曰。特進官苟艱。故臣等連登請筵矣。予曰。卿則老矣。量筋力而行之也。
정조 5년 · 강
重推承旨趙時偉。
정조 5년 · 목
敎曰。院事修擧。專委承宣。此承宣。意謂有氣力。且是新入之人。凡所擧行。或勝於許久鍜鍊之人矣。近來院事。勿論某某事。雖以目下數事言之。如能檢束。向者面飭之後。豈無頓然之效。效姑舍是弊。反若前。宜示鞭策。更勵方來。右承旨趙時偉從重推考。
정조 5년 · 강
命濟州前牧使金永綬敍用。
정조 5년 · 목
敎曰。該寺回啓。雖以依回啓施行判下。而近來牧守。多不任職。率多僨誤。該牧使則觀於前後狀聞。可知其勤幹。又於臨歸之時。有此修擧之事。其在激勸之道。不必膠守常例。濟州前牧使金永綬。兒馬一匹賜給。又敎曰。飭已行矣。賞又施矣。前牧使金永綬敍用。
정조 5년 · 강
命於義宮懸板。改書擧揭。
정조 5년 · 목
工曹啓言。昨日奉審於義宮。啓慶軒內擧安 先朝御製懸板。而書之者卽麟賊也。莫重 御製。以凶逆之筆刻揭。誠爲欠敬。更命能書之人。改書請奉揭。允之。敎以。他處或有如此處。一體依此爲之也。
정조 5년 · 강
命山馬監牧官金光㷜。嚴棍懲勵。
정조 5년 · 목
司僕寺啓言。濟州牧使金永綬狀啓。山馬監牧官新舊交替。馬匹欠縮云。前前監牧官金光燧。今無可論。前監牧官金光㷜。亦旣遞職。令本州嚴棍懲勵。未傳掌馬。請逐匹代徵。敎以。依回啓施行。
정조 5년 · 강
命備局行公有司堂上重推。
정조 5년 · 목
政院啓言。江華留守祗受狀。政院無一字皀白。委折問啓事命下矣。問于前江華留守趙㻐。則以爲。備局關文。以擧行形止狀聞爲辭。故錯認以新留守到任擧行後。自當修啓。果未封進矣。今承飭敎。莫非臣矇然之致。萬萬惶悚云矣。敎以。前留守事。固是矇然之失。而本事發關。旣因特敎擧行。況留守又是兼提調。則行會閱月。無一字形止之枚報。終不覺發。致勤詢問。近日該堂之怠忽。胡至此甚。留守之不察。猶屬第二件。本司行公有司堂上。從重推考。
정조 5년 · 강
命翰林金載瓚處。以今下物種賜給。
정조 5년 · 목
敎曰。內閣講會日說話。不啻千萬言。在古善於記注之人。尙患其棼糅。難會旨意。如今人才渺然之日。尤何望不錯一字。悉記上下酬酢乎。觀此講義錄出者。段絡貫通。質辨兩該。自下奏對。縱有發簡。自上答問。胡又不忘。況近百張書役。容易修正。勤已可尙。才又可褒。翰林金載瓚處。以今下物種賜給。俾新進之勤者。知所勸。怠者知所愧。亦是培養之一道。該房知悉。
정조 5년 · 강
命內閣下諭祗受狀啓。以下本閣判付。
정조 5년 · 목
敎曰。此後自內閣下論之有旨祗受狀啓。則以下本閣判付。各房知悉擧行。
정조 5년 · 강
命校讎都廳。一幷罷職。
정조 5년 · 목
敎曰。活印之役。三十板以後。無一板加印之日。以三十板筵奏之故。不欲加一張而然乎。設置都廳。所以句管此等事。而徒費經用。不督工役。似此都廳。置亦無甚益。校讎都廳。一幷罷職。仍任郞廳。使之當日仕進。
정조 5년 · 강
命柳誼仍任史郞。專當蕫役。
정조 5년 · 목
敎曰。觀過之過。略之何妨。前御史柳誼。給牒敍用。近來史局事可悶。此等之人。宜責此等之事。仍任史郞。使之專當蕫役。
정조 5년 · 강
以李命圭爲英陽縣監。李琇爲眞寶縣監。口傳也。
정조 5년 · 강
命實錄廳凡事。總裁官嚴飭。
정조 5년 · 목
戶曹啓言。自庚子五月。辛丑三月至。實錄廳進排別工作物種抄出。別單書入。敎以。設置別工作。徒損經費乎。況成命已久。今始草記。又何故也。本曹該色郞廳。當該別工作官。幷拿處。所謂都廳。職是句管凡事。宜節不急之費。而不此之爲。耗費爲事。此後總裁官嚴飭也。
정조 5년 · 강
命時御所各處墻壁垣宇修改。
정조 5년 · 목
戶曹啓言。時御所各處墻壁垣宇。依定式看審後。有頉各處。別頉單書入。分付紫門監。使之着實修改。亦令本曹郞廳。請監蕫擧行。敎以。待各處修改時。一體爲之。
정조 5년 · 강
命慶熙宮修改。依昌德宮例爲之。
정조 5년 · 목
因戶曹慶煕宮看審後修改草記。有是命。
정조 5년 · 강
命大興中軍李晟。捧口招以聞。
정조 5년 · 강
召見直提學鄭民始。江華留守徐浩修于誠正閣。
정조 5년 · 목
予曰。自沁都外閣持來册子中。常板册。何不持來乎。浩修曰。未承下敎。故不得持來矣。予曰。兩直提學與檢書官。入皆有窩。書册逐秩精置後。其外册。置之於外書樓及或本閣書庫也。民始曰。皆有窩所藏册子目錄考見。則卷秩雖多。或有一册四五秩。或有數三秩。其中疊秩册移出。以他册換置似好矣。予曰。檢書官旣非實職。則敎旨實官銜下。當書以兼奎章閣檢書官書之。南行自古無兼職之例。何以則爲好耶。民始曰。聖敎至當矣。南行元無兼帶之法。敎旨中兼檢書官書之。似不合矣。予曰。出去後。諸閣臣爛議爲之也。
정조 5년 · 강
命臨陂縣令曺允亨。遞付京職。
정조 5년 · 목
敎曰。昨因經筵之奏。 先朝御製懸板之不得不改書處。使能書人改書事。已有下敎。而曾在 先朝。以桂坊曺允亨之能書。 御製懸板。特 命書進。許多懸板改書之役。宜付此人之手。臨陂縣令曺允亨遞付京職。使之書進。
정조 5년 · 강
命廵邏牌將李春興。姑爲勿汰。
정조 5년 · 목
御營廳啓言。依下敎。自興仁門至二石橋。去夜廵邏將卒處。字內空虛委折査問。則一牌將本廳軍官李春興。軍李泰雲等以爲。本牌字內。甚爲廣闊。人定後率廵卒。遍廵字內之間。果爲空虛云。渠供雖如此。致有字內空虛之弊。請汰去。敎以。今番姑爲勿汰。此後嚴飭。
정조 5년 · 강
命戶曹郞廳別工作官。竝付過放送。
정조 5년 · 목
敎曰。連値齋日。開坐未易。昨日拿處戶曹郞廳別工作官。幷姑付過放送。
정조 5년 · 강
召見書狀官尹長烈于誠正閣。
정조 5년 · 목
予曰萬里行役。無事往還。實爲奇幸。彼中情事。果何如。長烈曰。臣伏聞冬至使來便。有所下敎。故果欲詳探彼情。則彼人嚴飭隱諱。全未採聞。事甚惶悚矣。予曰。大體果何如。長烈曰。第聞皇太子。以第六子爲定云。而奢侈之風。近益太甚。已爲痼弊矣。予曰。斑禪死後。何以謂縮少乎。長烈曰。此是彼人之所傳。而有不足取信矣。予曰。近以連送使价。彼人之接待何如。長烈曰。彼果善待矣。予曰。見甚皇帝乎。長烈曰。臣於袛迎之際。只見其威儀矣。予曰。皇帝典型果何如。長烈曰。侵曉袛迎。故未能見其典型矣。予曰。其威儀凡節何如。長烈曰。只有黃屋而已。威儀則甚草草矣。予曰。今番則爾其遄還矣。長烈曰。別使則留館只爲三十日。故如是卽還矣。予曰。刷馬驅人之弊何如。長烈曰。使行未發之前。詳知此弊矣。今回行之際。果以不虞備銀一百三十兩貸給。以爲路資。而渡江後。卽以灣府銀。以爲貸充矣。予曰。宴饗時。聞或有弊云。然否。長烈曰。彼人以爲嚴戢。故別無所弊矣。予曰。宮闕城郭果何如。長烈曰。觀甚壯麗。而至於文物威儀。則全無可觀矣。予曰。漢人尙有思漢之心乎。長烈曰。今則不如昔時云矣。予曰。斑禪之徒。尙在其所乎。長烈曰。其徒留在城中。而身着黃衣黃帽。出游街上。故時或逢見矣。予曰。李琰爲人何如。長烈曰。人甚謹實。而曾有見信於彼人矣。予曰。留在何館乎。長烈曰。臣則留於南館。冬至使則留於西館。而相距爲十里許矣。予曰。皇帝之以昨年使臣招現斑禪者。欲爲誇張我國之文物云。然否。長烈曰。彼人所傳如是矣。
정조 5년 · 강
謝恩使書狀官尹長烈。首譯柳湛。進聞見別單。
정조 5년 · 목
予曰。領府事所患何如。宇鎭曰。自數日稍得差勝矣。予曰。箕伯當以何日到任乎。宇鎭曰。聞在今日云矣。予曰。舊監司似當從近入來矣。宇鎭曰然矣。予曰。旣聞重臣所奏。當初惠郞處分。非不知民習之可駭。如其不可捧。則不卽出給許多穀物之累月露置。畢竟有茍艱之擧。郞官烏得無罪。然較之奸民之情。不無輕重。飭亦施矣。該郞官奪告身蕩滌。伊時已有筵敎於本廳堂上矣。郞官雖已被罪。奸民不可無懲。此則付之有司爲言。迄無皀白云。其時該曹行公堂上推考。予曰。日記尙多積月未修。事不成說矣。宇鎭曰然矣。臣考見近來修納日記。則多有誤書。至於相臣名字。誤用他字。揆以史例。事甚驚駭矣。予曰。是誰所書乎。宇鎭曰。姑未考知矣。予曰。近來借書吏筆。固是謬習。而此後則皆自手書。其修納日限。無踰三箇月也。予曰。滯囚可悶。又値齋日。禁府時囚。皆令草記照律。予曰。明日是三日乎。宇鎭曰然矣。予曰。近來泮製。無通方外之命。則只以圓點準點儒生應試。旣遵舊例爲之。而聞未準三十點者。不無混赴之弊云。若此則安庸圓點爲哉。令泮長知悉。此後另加嚴飭。
정조 5년 · 강
勘放時囚申大謙。